《明日北风尤甚不可行再谗》
宋代·陈舜俞

我行楚滨，洪波是涵。
飘风不惠，停舳相衔。
我实有辞，将伯是谗。
越明日作，若怒弗咸。
大吹振荡，厥声唬喊。
龙凭虎借，播谷摇岩。
止莫能维，行不可帆。
谁令其然，维伯所监。
我名有谗，实意以祷。
终使不往，宁弗之报。
泛泛行者，有游有漕。
罔不衣食，或俱幼老。
出其孔艰，仁者攸好。
吹而顺之，毋忽予告。

作者简介：（?—1072）宋湖州乌程人，字令举，号白牛居士。仁宗庆历六年进士。嘉祐四年复举制科第一。官著作佐郎。神宗熙宁三年，以屯田员外郎知山阴县。反对“青苗法”，疏谓其法乃“别为一赋以敝海内，非王道之举”，责监南康军盐酒税。有《都官集》等。